Kjell Hallbing har ridd inn i solnedgangen
Kjell Hallbing var den viktigste norske forfatter gjennom alle tider, i hvert fall for meg. Torsdag 6. mai 2004 tok livet hans slutt.
Jeg er en av mange som har lest alle Morgan Kane bøkene. Jeg er en av få som har lest alle bøkene 5 ganger. Det er riktignok skjedd over en periode på 20 år, jeg var ikke mer enn 8-10 år gammel første gang jeg pløyet meg gjennom dem. Jeg har i tillegg lest bøkene på ulike måter, både i den rekkefølgen de ble utgitt og i en mer tidskronologisk rekkefølge.
Kjell Hallbing skrev i begynnelsen under pseudonymet Louis Masterson og han har aldri blitt anerkjent av litteratureliten i Norge. Kanskje fordi han skrev "mindreverdig" litteratur? Kanskje fordi det enkle, lesende publikum likte bøkene og kjøpte dem i hopetall? Kanskje fordi de ble utgitt som billigpocket på Bladkompaniet?
Eller kanskje fordi Hallbings forfatterskap er så komplekst og sammensatt at den vanlige kultureliten ikke er istand til å forstå det. Det er nemlig en tendens til at man overvurderer evnene til intellektuelle, kulturkritikere eller forfattere. Vi må tross alt huske på at det er svært mange av disse som tror at planøkonomi fungerer bedre enn markedsøkonomi, noe som avslører manglende intellektuelle evner. La meg så prøve å koble dette til forfatterskapet til Kjell Hallbing.
Hvis man slenger seg ned på sofaen og leser en Morgan Kane bok, så får man som oftest en god og enkel leseopplevelse. Hallbing skrev engasjerende, friskt og enkelt. Hvis man derimot setter seg ned og leser alle bøkene hans, så ser man sammenhenger. Hvordan Morgan Kane endrer seg, samspillet med andre mennesker og hvordan han passer inn i ulike historiske settinger. Spesielt de 20-30 siste Morgan Kane bøkene er et fascinerende innblikk i ulike sider ved amerikansk historie.
Da disse ble skrevet hadde Hallbing blitt forfatter på heltid med økonomi og tid til studieturer for å underbygge historiene. Samtidig var det før skrivesperren satt inn for fullt. Denne kvaliteten ser man særlig i Diablito-serien som etter min mening er det store høydepunktet i Hallbings forfatterskap. Gjennom 3 store bøker tas vi med på revolusjonære hendelser i Mexico i begynnelsen av forrige århundre. Fortalt gjennom livet til Paco og hans venner. De som tror Hemingway skrev nydelig og innsiktsfullt om tyrefekting bør lese disse bøkene.
Kjell Hallbings bøker har betydd utrolig mye for mange mennesker, meg selv inkludert. Det var med dyp sorg jeg leste at han var død. Jeg trøster meg med at hans forfatterskap vil lyse evig.